

|  |
| --- |
| பெருவெள்ளத்திற்குப் பின்னரான மின்சாரத் தடைகள் |
| பெருவெள்ளத்திற்குப் பின்னர் ஏற்படும் மின்சாரச் செயலிழப்புகள் பற்றிய தகவல் |
| Tamil | தமிழ்  OFFICIAL |

பெருவெள்ளத்திற்குப் பின்னர், மீண்டும் மின்சாரத்தைப் பெற சிறிது நேரம் எடுக்கலாம். மின்சாரத் தடை ஏற்பட்டால் நீங்கள் செய்யக்கூடிய விடயங்களைப் பற்றிய, கீழே உள்ள உதவிக்குறிப்புகளைப் பயன்படுத்தவும்.

# **உங்கள் உணவைப் பாதுகாப்பாக வைத்திருப்பதற்கான உதவிக்குறிப்புகள்**

* மின்சாரச் செயலிழப்புகள் உங்கள் உணவைப் பாதிக்கலாம், பின்வருபவற்றைச் செய்வதை நினைவில் கொள்ளுங்கள்:
* உணவைக் குளிர்சாதனப் பெட்டியிலிருந்து (fridge) உறைவிப்பானுக்கு (freezer) இடம் மாற்றவும்.
* உணவுப் பொட்டலங்களுக்கு மேல் பனிக்கட்டிப் பையை வைத்து, அல்லது குளிரை வைத்திருக்கக்கூடிய ஒரு போர்வையால் மூடி, உங்கள் உணவை முடிந்தவரை குளிர்ச்சியாக வைத்திருங்கள்.
* உங்கள் உணவைத் தொடும்போது அது இன்னும் குளிர்ச்சியாகவே (5 °C-க்கும் குறைவாக) இருந்தால், அதைப் பயன்படுத்துவது பாதுகாப்பானது.
* உங்கள் உணவைத் தொடும்போது அது குளிர்ச்சியாக இல்லாவிட்டால், அதை நான்கு மணி நேரம் வரை வைத்திருந்து சாப்பிடலாம், பின்னர் அதை நீங்கள் எறிய வேண்டும் அல்லது சமைத்துச் சாப்பிட வேண்டும்.
* சூடான உணவை நான்கு மணி நேரத்திற்குள் சாப்பிடுங்கள், அல்லது அதை எறிந்துவிடுங்கள்.
* உறையவைக்கப்பட்ட உணவு இன்னும் திடமாக இருக்கும்போதே மின்சாரம் மீண்டும் வந்துவிட்டால், உணவை மீண்டும் உறையவைப்பது பாதுகாப்பானது.

# **மின்சக்தி உற்பத்திசெய்யும் இயந்திரம் (ஜெனரேட்டர் - power generator) ஒன்றைப் பயன்படுத்துவதற்கான உதவிக்குறிப்புகள்**

* மின்சாரம் துண்டிக்கப்படும்போது, 'ஜெனரேட்டர்கள்' பொதுவாகப் பயன்படுத்தப்படுகின்றன. ஜெனரேட்டர் ஒன்றைப் பயன்படுத்துவதற்கு முன், இந்த உதவிக்குறிப்புகளைப் பயன்படுத்தவும்:
* பெட்ரோல் அல்லது டீசல் ஜெனரேட்டர்கள், நன்கு காற்றோட்டமான வெளிப்புறப் பகுதிகளில் பயன்படுத்தப்படுவதை உறுதிப்படுத்திக் கொள்ளுங்கள், இல்லையெனில் அது 'கார்பன் மோனாக்சைடு' விசவாயு நச்சுத்தன்மையை ஏற்படுத்தி, உங்களை மிகவும் நோய்வாய்ப்படச் செய்யும்.
* 'கார்பன் மோனாக்சைடு' விசவாயு, மின்சார அதிர்ச்சி அல்லது தீ போன்றவற்றை ஏற்படுத்தும் என்பதால், வெளிப்புறத்தில் பயன்படுத்தும் நகர்த்தக்கூடிய அல்லது மின்சக்தியை உருவாக்கும் ஜெனரேட்டர்கள் உங்கள் வீட்டிற்குள் பயன்படுத்தப்படுவதில்லை.
* நிரந்தரமான ஜெனரேட்டர்களை தயார் நிலையில் வைக்கவும், ஏனெனில் தேவைப்படும்போது பதில் மின்சக்தியை வழங்குவதற்கு அவை மிகவும் பொருத்தமானவை.
* உங்கள் ஜெனரேட்டரை ஒரு உலர்ந்த இடத்தில் வைக்கவும். நீங்கள் பெட்ரோலை வெளிப்புறத்தில் பாதுகாக்கப்பட்ட இடம் ஒன்றில் சேமிக்க வேண்டும்.
* ஜெனரேட்டரைத் தொடுவதற்கு முன், உங்கள் கைகளை உலர வைக்கவும்.
* அதை இயக்குவதற்கு முன், அதன் மின் இணைப்புகள் அல்லது ஏனைய மின் அமைப்புகள் சேதமடையாமல் இருக்கின்றனவா எனச் சரிபார்க்கவும்.
* மீண்டும் எரிபொருள் நிரப்புவதற்கு முன், ஜெனரேட்டரை அணைத்து, அதை ஆறவிடவும். சூடான இயந்திரப் பாகங்களில் பெட்ரோல் கொட்டினால் தீ ஏற்படலாம்.
* கனரக நீடிப்புக் கம்பி (heavy-duty extension cord) ஒன்றைப் பயன்படுத்தி, ஜெனரேட்டருடன் சாதனங்களை இணைக்கவும்.
* ஜெனரேட்டரை சுவரிலுள்ள மின்சார இணைப்புடன் இணைப்பதன் மூலம் வீட்டின் மின் கம்பியிணைப்பை இயக்க முயற்சிக்காதீர்கள்.

# **உதவியைப் பெறுங்கள்**

* எரிவாயு அல்லது மின்சாரத்தைப் பாதுகாப்பாகப் பயன்படுத்துவது பற்றிய தகவலுக்கு, Energy Safe Victoria-ஐ 9203 9700 என்ற எண்ணில் தொடர்பு கொள்ளவும் அல்லது [www.esv.vic.gov.au](http://www.esv.vic.gov.au) -ஐப் பார்வையிடவும்.
* எரிவாயுக் கசிவு பற்றிப் புகாரளிக்க 132 771-ஐ அழைக்கவும்.

இந்த வெளியீட்டை அணுகக்கூடிய வடிவத்தில் பெற, [pph.communications@health.vic.gov.au](mailto:pph.communications@health.vic.gov.au) என்ற முகவரிக்கு மின்னஞ்சல் அனுப்பவும்.